VS001538
Datum: 1997-06-03T02:00:00.000+02:00
datum_sodbe_i_stopnje: 2003-03-13T00:00:00.000Z
podrocje: višina odškodnine za nepremoženjsko škodo
institut: kršitve pravic osebnosti - okrnitev svobode
skupina: poseg v druge pravice osebnosti
fischer: ni določljiva
odskodnina: 600.000,00 SIT
opombe: II Ips 27/2005. Revizija tožeče stranke je bila zavrnjena.
sodisce: Vrhovno sodišče

## Oškodovanec

**Spol:**

moški

**Starostna skupina:**

od 15 do 20 let

Dijak.

## Škodni dogodek

Policista, ki sta zasledovala osebo, ki naj ne bi plačala vozne karte za vlak, in katera se je pasivno upirala njunemu legitimiranju, saj je zbežala, sta se, zato ker se jima je zasledovani izmaknil, skrila za leseni objekt in čakala v zasedi. Ko jima je prišel po poljski poti nasproti oškodovanec, sta stopila izza objekta. Ko sta se postavila pred oškodovanca, ga nista najprej legitimirala, niti opravila razgovora z njim, pač pa sta mu najprej zaklicala ukaz "Stoj!" in potem, ko je kljub temu napravil še dva koraka naprej, še ukaz "Stoj, streljal bom!". Nato sta ga s fizično silo podrla na tla, čeprav se jima oškodovanec ni upiral, ne pasivno, ne aktivno. Čez nekaj časa so vstali in odšli po cesti, pri tem je bil oškodovanec vklenjen v lisice, eden od policistov pa je v roki držal pištolo obrnjeno navzdol. Spremljala sta ga v objekt železniške postaje, kjer sta šele opravila z njim razgovor. Čez nekaj časa so vsi prišli ven iz železniške postaje. Takrat oškodovanec ni imel več vklenjenih rok. Nakar sta policista oškodovanca še kar nekaj časa zadrževala za steno objekta železniške postaje tako, da je oškodovanec stal pri steni, policista pa pred njim. Pri tem sta mu pregledovala vsebino nahrbtnika.

## Kršitev drugih pravic osebnosti

250.000,00 SIT Kršitev pravice do časti in dobrega imena.

250.000,00 SIT Kršitev pravice do duševne integritete.

Obravnavani dogodek je za oškodovanca pomenil akutno stresno situacijo zaradi telesne in duševne obremenitve, ki jima je bil izpostavljen v času policijskega obravnavanja. Zanj je bila to travmatična izkušnja, ki je po prestanem šoku prešla v posttravmatsko stresno motnjo z motenim spanjem, nočnimi morami, vsiljivimi spomini, splošno tesnobnostjo in negotovostjo, občutjem preganjanosti in ogroženosti. Zaradi teh težav je moral iskati psihiatrično pomoč. Posledično se tudi po vpoklicu na služenje vojaškega roka, ni uspel prilagoditi vojaškemu okolju. Stresne okoliščine v vojaških razmerah so na podlagi podobnosti in asociativne povezanosti sprožile pri oškodovancu reakcijo prestane travme in mu povzročile telesne in psihične disfunkcije v takšnem obsegu, da vojaške funkcije ni mogel opravljati, zato je bil iz vojske odpuščen. Po odpustu iz vojske so se telesne in psihične težave umirile približno v 6 mesecih. Celotno trajanje posttravmatske stresne motnje je znašalo približno dve leti in pol, to je med njegovim 17 in 20 letom. Ker gre za adolescentno obdobje, ki je v razvojnem osebnostnem pogledu zelo občutljivo, je bila oškodovancu kot mladostniku z obravnavanim škodnim dogodkom povzročena tudi daljnosežna osebnostna škoda. Sodišče je upoštevalo, da je bil oškodovanec v času škodnega dogodka mladoletnik, dijak in ne vajen kontaktov s policisti, dogodek pa se je zgodil v njegovem domačem okolju in vedel je, da ga ljudje, ki so ga videli s policistoma, poznajo. Zaradi vsega tega in zaradi dejstva, da ni takoj vedel čemu proti njemu tak postopek policistov, se je počutil prestrašenega, prizadetega, osramočenega in užaljenega.

## Neupravičena obsodba

100.000,00 SIT Kršitev pravice do prostosti - višina odškodnine je določena ob upoštevanju ugotovljenega načina odvzema in njegovo trajanje (najmanj pol ure).

**Zveza:**

ZOR člen 200